钦定古今图书集成/理学汇编/学行典/第073卷 > 淮南子 > 《氾论训》
## 钦定古今图书集成/理学汇编/学行典/第073卷 > 淮南子 > 《氾论训》

“圣人之道，宽而栗，严而温，柔而直，猛而仁。太刚则折，
太柔则卷。圣人正在刚柔之闲，乃得道之本。积阴则
沈，积阳则飞，阴阳相接，乃能成和。夫绳之为度也，可
卷而伸也；引而伸之，可直而晞。故圣人以身体之。”“夫
修而不横，短而不穷，直而不刚，久而不忘者，其唯绳乎。”故恩推则懦，懦则不威；严推则猛，猛则不和；爱推
“则纵，纵则不令；刑推则虐，虐则无亲。”昔者，齐简公释
其国家之柄，而专任其大臣，将相摄威擅势，私门成
党，而公道不行。故使陈成、田常、鸱夷、子皮得成其难，
使吕氏绝祀而陈氏有国者，此柔懦之所生也。郑子
阳刚毅而好罚，其于罚也，执而无赦。舍人有折弓者，
畏罪而恐诛，则因猘狗之惊以杀子阳，此刚猛之所
致也。今不知道者，见柔懦者侵，则矜为刚毅；见刚毅
者亡，则矜为柔懦。此本无主于中，而见闻舛驰于外
者也。故终身而无所定趋。譬犹不知音者之歌也，浊
之则郁而无转，清之则樵而不讴。及至韩娥、秦青、薛
谈之讴，侯同、曼声之歌，愤于志，积于内，盈而发音，则
莫不比于律而和于人心。